2.10 การควบคุมภายใน

จากการประชุมคณะกรรมการบริษัท ครั้งที่ 1/2556 เมื่อวันที่ 25 กุมภาพันธ์ 2556
โดยมีคณะกรรมการตรวจสอบทั้ง 3 ท่าน เข้าร่วมประชุม เพื่อให้ความเห็นเกี่ยวกับความเพียงพอ
และเหมาะสมของระบบการควบคุมภายใน โดยอ้างอิง
“แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์

คณะกรรมการตรวจสอบได้ปฎิบัติหน้าที่ตามขอบเขตที่คณะกรรมการบริษัทมอบหมายตามข้อบังคับว่าด้วยกฎบัตรคณะกรรมการตรวจสอบ
(Audit Committee Charter) สอบทานระบบการควบคุมภายใน
ทั้งด้านการเงินและด้านปฏิบัติการให้มีการพัฒนาอย่างมีประสิทธิผลและประสิทธิภาพ
และรายงานผลการปฏิบัติงานให้คณะกรรมการบริษัททราบ รวมทั้งให้ข้อเสนอแนะต่อฝ่ายบริหาร
เพื่อปรับปรุงระบบการควบคุมภายในอย่างต่อเนื่อง
จึงมีความเห็นว่าระบบการควบคุมภายในของบริษัทฯ มีความเพียงพอ
และเหมาะสมกับการดำเนินธุรกิจ มีประสิทธิผลและประสิทธิภาพในการดำเนินงาน
มีการใช้ทรัพยากร การดูแลรักษาทรัพย์สิน การป้องกันหรือลดความผิดพลาด
ระบบบัญชีและรายงานทางการเงินมีความถูกต้องเชื่อถือได้ รวมทั้งการปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัทฯ ไม่มีข้อบกพร่องที่เป็นสาระสำคัญ
โดยปฎิบัติตามกรอบงานการควบคุมภายใน ซึ่งอ้างอิงตามมาตรฐานสากล COSO (The Committee
of Sponsoring Organizations of the Treadway Commission)

คณะกรรมการบริษัทมีความเห็นต่อระบบการควบคุมภายในเช่นเดียวกับคณะกรรมการตรวจสอบ
สรุปสาระสำคัญได้ ดังนี้

1. องค์กรและสภาพแวดล้อมการควบคุม

บริษัทฯ สนับสนุนให้มีสภาพแวดล้อมการทำงานที่ดี มีการจัดโครงสร้างองค์กรที่เหมาะสม
มีสายการบังคับบัญชาและความสัมพันธ์ระหว่างหน่วยงานภายในที่ชัดเจน
มีการกำหนดคุณลักษณะงานเฉพาะตำแหน่ง
และมอบหมายอำนาจหน้าที่และความรับผิดชอบในแต่ละตำแหน่งงานอย่างเหมาะสม
เอื้ออำนวยให้การดำเนินงานบรรลุเป้าหมายที่ตั้งไว้ มีการปฎิบัติตามนโยบายการกำกับดูแลกิจการที่ดี
โดยจัดให้มีจริยธรรมธุรกิจ (Code of Conducts) มีการกำหนดนโยบายและแผนการปฎิบัติงาน
คำนึงถึงความเป็นธรรมต่อพนักงาน ลูกค้า คู่ค้า รวมถึงความรับผิดชอบต่อผู้ถือหุ้น
ให้ความสำคัญกับการรักษาผลประโยชน์ของนักลงทุนและผู้มีส่วนได้เสียทุกฝ่ายอย่างเท่าเทียมกัน
การเปิดเผยข้อมูลที่มีความถูกต้อง ครบถ้วน โปร่งใส ทันเวลา

นอกจากนี้ บริษัทฯ ยังให้ความสำคัญในเรื่องบุคลากร โดยมีคณะกรรมการส่งเสริมคุณค่าร่วมกลุ่ม
โดยสร้างการมีส่วนร่วมของพนักงานอย่างทั่วถึง
ตลอดจนประยุกต์กิจกรรมเข้ามาสู่วิถีการปฏิบัติงานตามคุณค่าร่วมที่ยึดถือร่วมกัน
พร้อมทั้งจัดให้พนักงานได้รับการพัฒนาฝึกอบรม ความรู้
ทักษะความสามารถให้เหมาะสมกับงานที่ได้รับมอบหมาย
เพื่อส่งเสริมและพัฒนาศักยภาพบุคลากรของบริษัทฯ
สู่ความเป็นเลิศและความเป็นมาตรฐานอย่างต่อเนื่องสม่ำเสมอ

2. การบริหารความเสี่ยง

บริษัทฯ มีการกำหนดวัตถุประสงค์และเป้าหมายการดำเนินงานขององค์กรอย่างชัดเจนและวัดผลได้
บริษัทฯ มีการบริหารความเสี่ยงอย่างเป็นระบบ โดยมีกระบวนการบ่งชี้และประเมินความเสี่ยงต่างๆ
ทั้งที่เกิดจากปัจจัยภายในและปัจจัยภายนอกของกิจการบริษัทฯมีการจัดทำการวิเคราะห์และประเมินความเสี่ยง
เพื่อกำหนดมาตรการป้องกันและจัดการ ความเสี่ยงนั้น
จัดทำกระบวนการติดตามการบริหารความเสี่ยง
เพื่อทำให้มั่นใจว่าการบริหารความเสี่ยงมีประสิทธิภาพและ ได้ประสิทธิผลสูงสุด

3. การควบคุมการปฏิบัติงานของฝ่ายบริหาร

บริษัทฯ
มีการกำหนดอำนาจหน้าที่และวงเงินอำนาจอนุมัติของฝ่ายบริหารในแต่ละระดับอย่างรัดกุมชัดเจนเป็นลายลักษณ์อักษร
มีการแบ่งแยกหน้าที่ความรับผิดชอบงานที่สำคัญออกจากกันอย่างชัดเจน เช่น การอนุมัติ
การบันทึกรายการ การประมวลผลข้อมูล การดูแลรักษาทรัพย์สิน
เพื่อให้สามารถสอบทานรายการซึ่งกันและกันได้ สำหรับการทำธุรกรรมกับกิจการ
หรือบุคคลผู้เกี่ยวข้องกัน บริษัทฯ จะยึดถือแนวปฏิบัติตามที่ตลาดหลักทรัพย์แห่งประเทศไทย (ตลท.)
กำหนด เพื่อมิให้เกิดความขัดแย้งทางผลประโยชน์ โดยคำนึงถึงประโยชน์สูงสุดของบริษัทฯ
และผู้ถือหุ้น

4. ข้อมูลสารสนเทศและการสื่อสารข้อมูล

บริษัทฯ ให้ความสำคัญต่อระบบสารสนเทศและการสื่อสาร เกี่ยวกับความถูกต้อง
เชื่อถือได้และทันเวลาของข้อมูลสารสนเทศต่างๆ รวมถึงการพัฒนาระบบสารสนเทศอย่างต่อเนื่อง
ซึ่งรวมถึงระบบข้อมูลด้านการเงิน ด้านการปฎิบัติงาน นโยบาย ระเบียบข้อบังคับต่างๆ
ทั้งนี้เพื่อให้การตัดสินใจเป็นไปอย่างถูกต้อง แม่นยำ รวดเร็ว
โดยจัดให้มีกระบวนการประมวลผลข้อมูลอย่างเป็นระบบ และควบคุมระบบสารสนเทศ
ทั้งในด้านการเข้าถึงข้อมูลและการนำข้อมูลไปใช้ในทางที่ ไม่ควร นอกจากนี้ บริษัทฯ
ยังจัดให้มีระบบข้อมูลและช่องทางการสื่อสารทั้งภายในและภายนอกองค์กรอย่างมีประสิทธิภาพ
และประสิทธิผล อีกทั้งยังมีช่องทางและการติดต่อสื่อสารกับผู้มีส่วนได้เสียอย่างมีประสิทธิภาพทันเวลา
ทั้งนี้จัดให้มีการเผยแพร่ข้อมูลผ่านทางเว็บไซต์ www.pranda.com

5. ระบบการติดตาม

บริษัทฯ มีการประชุมคณะกรรมการบริษัทฯ ในปี 2555 รวม 19 ครั้ง
เพื่อพิจารณาและติดตามผลการดำเนินงานของฝ่ายบริหารให้เป็นไปตามเป้าหมาย
มีขั้นตอนการติดตามและการกำกับดูแลการปฏิบัติงานในแต่ละระดับอย่างต่อเนื่อง เหมาะสม
เพื่อให้มั่นใจได้ว่ามาตรการและระบบการควบคุมภายในมีประสิทธิผลอยู่เสมอ
สามารถตอบสนองต่อการเปลี่ยนแปลงได้อย่างเหมาะสมทันเวลา

บริษัทฯ จัดให้มีการตรวจสอบการปฎิบัติตามระบบการควบคุมภายในอย่างสม่ำเสมอ
มีฝ่ายตรวจสอบภายในทำการตรวจสอบอย่างเป็นอิสระ ทำการตรวจประเมินผลการปฏิบัติงาน ในปี
2555 คณะกรรมการตรวจสอบมีการประชุมรวม 4 ครั้ง เพื่อสอบทานระบบการควบคุมภายใน
และติดตามการปฎิบัติงานพร้อมทั้งรับทราบรายงานข้อบกพร่องที่เป็นสาระสำคัญที่
ตรวจพบอย่างต่อเนื่อง และรายงานสรุปต่อคณะกรรมการบริษัทฯ
เพื่อพิจารณาสั่งการให้มีการแก้ไขภายในเวลาที่เหมาะสม

รายงานการกำกับดูแลกิจการของคณะกรรมการตรวจสอบ

เรียน ท่านผู้ถือหุ้น บริษัท แพรนด้า จิวเวลรี่ จำกัด (มหาชน)

คณะกรรมการตรวจสอบของบริษัท แพรนด้า จิวเวลรี่ จำกัด (มหาชน) ประกอบด้วยกรรมการ 3
ท่าน ได้แก่ นายวีระชัย ตันติกุล เป็นประธานกรรมการตรวจสอบ รศ. สริตา บุนนาค
และนางรวิฐา พงศ์นุชิต เป็นกรรมการตรวจสอบ ในระหว่างปี 2555
มีการเปลี่ยนแปลงประธานกรรมการตรวจสอบและกรรมการตรวจสอบตามคำสั่งคณะกรรมการบริษัทฯ
ที่ 15/2555 โดยแต่งตั้ง นายวีระชัย ตันติกุล เป็นประธานกรรมการตรวจสอบ แทนเรือโทอนันต์
ปานะนนท์ ร.น. และนางรวิฐา พงศ์นุชิต เป็นกรรมการตรวจสอบ แทนนายวีระชัย ตันติกุล
ตั้งแต่วันที่ 14 สิงหาคม 2555
คณะกรรมการตรวจสอบได้ปฏิบัติหน้าที่ตามที่ได้รับมอบหมายจากคณะกรรมการบริษัทและตามระเบียบบริษัทฯ
ว่าด้วยหลักเกณฑ์และแนวทางปฏิบัติของคณะกรรมการตรวจสอบซึ่งสอดคล้องกับข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์ตลาดหลักทรัพย์แห่งประเทศไทย
การปฏิบัติหน้าที่ของคณะกรรมการตรวจสอบมีวัตถุประสงค์เพื่อให้บริษัทฯ
มีระบบการกำกับดูแลกิจการที่ดีและเป็นการเสริมสร้างประสิทธิภาพในการดำเนินการและเพิ่มมูลค่าให้กับบริษัทฯ
ซึ่งจะก่อให้เกิดประสิทธิผลต่อวัตถุประสงค์และเป้าหมายในการดำเนินธุรกิจของบริษัทฯ

ในปี 2555 คณะกรรมการตรวจสอบได้จัดให้มีการประชุมรวม 4 ครั้ง
โดยประชุมร่วมกับผู้สอบบัญชีภายนอกและ ผู้ตรวจสอบภายในของบริษัทฯ
เพื่อพิจารณาสอบทานข้อมูลจากงบการเงิน รายการที่เกี่ยวโยงกันของบริษัทฯ
กับบริษัทร่วมและบริษัทย่อย รับฟังคำชี้แจง และให้ข้อเสนอแนะที่เป็นประโยชน์ต่อความถูกต้อง
ความครบถ้วนและเชื่อถือได้ของรายงานทางการเงินรวมถึงการปรับปรุงประสิทธิภาพของการควบคุมภายในภายในองค์กร
ซึ่งการประชุมดังกล่าวไม่มีฝ่ายบริหารของบริษัทฯ เข้าร่วมประชุมด้วย
ผลจากการประชุมในแต่ละครั้ง ได้นำสรุปประเด็นที่สำคัญเสนอต่อคณะกรรมการบริษัท
เพื่อรับทราบและดำเนินการปรับปรุง
ซึ่งผลการปฏิบัติงานและการดำเนินการของคณะกรรมการตรวจสอบมีสาระสำคัญ สรุปได้ดังนี้

1. การสอบทานรายงานทางการเงิน
คณะกรรมการตรวจสอบได้พิจารณาสอบทานรายงานทางการเงินราย
ไตรมาสและรายงานทางการเงินประจำปี พ.ศ. 2555 ร่วมกับผู้สอบบัญชี
เพื่อให้มั่นใจว่ารายงานทางการเงินของบริษัทฯ
และบริษัทย่อยเป็นไปตามข้อกำหนดของกฎหมายและมาตรฐานบัญชีตามหลักการบัญชีที่รับรองทั่วไป
ระบบบัญชีและงบการเงินมีความถูกต้องเชื่อถือได้
รวมทั้งมีการเปิดเผยข้อมูลอย่างเพียงพอและเชื่อถือได้
พร้อมทั้งให้ข้อสังเกตและรับทราบแนวทางแก้ไขปัญหาให้เกิดประโยชน์แก่บริษัทฯ

2. การสอบทานประสิทธิผลของระบบการควบคุมภายใน
คณะกรรมการตรวจสอบกำกับดูแลงานตรวจสอบภายใน ให้ปฏิบัติสอดคล้องกับมาตรฐานวิชาชีพ
โดยใช้วิธีการประเมินความเสี่ยง และระบบการควบคุมภายในตามมาตรฐานสากลของ COSO
และใช้หลัก Risk-Based Management ตลอดจนพิจารณาแผนงานตรวจสอบประจำปี
รายงานผลการตรวจสอบของสำนักตรวจสอบภายใน ติดตามการดำเนินการแก้ไขอย่างต่อเนื่อง
ให้ข้อเสนอแนะทั้งต่อสำนักตรวจสอบภายในและฝ่ายบริหารเพื่อปรับปรุงการปฏิบัติงาน
คณะกรรมการตรวจสอบมีความเห็นว่าระบบการควบคุมภายในและการตรวจสอบภายในมีความเพียงพอ
โดยให้ความเห็นชอบต่อแผนงานตรวจสอบประจำปี
รายงานผลการตรวจสอบของสำนักตรวจสอบภายใน
และรายงานผลการติดตามกระบวนการและระบบงานต่างๆ
นำเสนอให้ฝ่ายบริหารปรับปรุงการปฏิบัติงานตามประเด็นที่ผู้ตรวจสอบภายในตรวจพบ

3. การสอบทานการบริหารความเสี่ยง
คณะกรรมการตรวจสอบได้ให้ความสำคัญในประเด็นความเสี่ยงต่างๆขององค์กรโดยได้พิจารณาและทบทวนปัจจัยเสี่ยงที่มีผลกระทบต่อการดำเนินงานและเป้าหมายขององค์กร

4. การสอบทานการกำกับดูแลกิจการที่ดี
คณะกรรมการตรวจสอบได้สอบทานการปฏิบัติงานตามระบบงานที่กำหนดไว้
บริษัทฯปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย ตลอดจนกฎหมายอื่นๆ
ที่เกี่ยวข้องกับการดำเนินธุรกิจของบริษัทฯ โดยเฉพาะในเรื่องรายการที่เกี่ยวโยงกัน
รายการระหว่างกันของบริษัทฯ กับบริษัทย่อย และบริษัทร่วม

5. การสอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์
คณะกรรมการตรวจสอบได้พิจารณาและสอบทานรายการที่เกี่ยวโยงกันของบริษัทฯ กับบริษัทย่อย
และบริษัทร่วม รวมทั้งรายการที่อาจมีความขัดแย้งทางผลประโยชน์กับบริษัทฯ
การเปิดเผยข้อมูลของรายการดังกล่าวในหมายเหตุประกอบงบการเงิน
ว่าเป็นรายการจริงทางการค้าอันเป็นธุรกิจปกติทั่วไป เพื่อให้มั่นใจว่าบริษัทฯ
ได้ดำเนินการตามเงื่อนไขทางธุรกิจและหลักเกณฑ์ของคณะกรรมการกำกับหลักทรัพย์และตลาดหลักทรัพย์แห่งประเทศไทย

6. การพิจารณาแต่งตั้งผู้สอบบัญชี
คณะกรรมการตรวจสอบพิจารณาคัดเลือกและเสนอค่าตอบแทนผู้สอบบัญชีของบริษัทฯประจำปี 2555
ซึ่งคณะกรรมการตรวจสอบจะพิจารณาผลการปฏิบัติงาน ความเป็นอิสระ
และความเหมาะสมของค่าตอบแทน
โดยจะนำรายชื่อของผู้สอบบัญชีเสนอเพื่อขออนุมัติต่อที่ประชุมสามัญผู้ถือหุ้นประจำปี 2555ต่อไป

โดยสรุป คณะกรรมการตรวจสอบพิจารณาแล้วเห็นว่า
บริษัทฯมีกระบวนการจัดทำและการเปิดเผยข้อมูลในรายงานทางการเงินอย่างถูกต้อง
เหมาะสมและเชื่อถือได้ มีระบบการควบคุมภายใน การตรวจสอบภายใน
และการบริหารความเสี่ยงที่เหมาะสมและมีประสิทธิภาพ มีการปฏิบัติตามกฎหมาย ข้อกำหนด
และข้อผูกพันต่างๆ มีการพิจารณาการเข้าทำรายการที่เกี่ยวโยงกันอย่างรัดกุม
มีการปฏิบัติที่สอดคล้องกับการกำกับดูแลกิจการที่ดีอย่างเพียงพอ โปร่งใส เชื่อถือได้
รวมทั้งมีการพัฒนาปรับปรุงระบบการปฏิบัติงานให้มีคุณภาพดีขึ้น
และเหมาะสมกับสภาพแวดล้อมทางธุรกิจอย่างต่อเนื่อง

[]

(นายวีระชัย ตันติกุล ) ประธานกรรมการตรวจสอบ